En 18-årig person er afgået ved døden efter et masseslagsmål mellem to grupperinger af unge mennesker på en skaterbane i Gentofte natten til lørdag.

Det oplyser vagtchef Rolf Hoffmann lørdag morgen cirka klokken 06.00.

- To grupperinger har været oppe og toppes. Der var nogle, der havde valgt at tage våben med til den her slåskamp, og det ender med, at en bliver stukket ihjel, siger Rolf Hoffmann.

De pårørende er underrettet. Flere andre er tilskadekomne og til behandling for knivstik, melder vagtchefen.